เผยชื่อหุ้นนำเข้าคำนวณ SET50-SET100 ช่วงครึ่งปีหลังปี 58
ตลท.ประกาศนำ BA-BMCL-CBG-ITD-SAWAD-TPIPL-WHA เข้าคำนวณ SET50 ในช่วงครึ่งปีหลังปี 58 ส่วน SET100 มีหลักทรัพย์ใหม่ 13 หลักทรัพย์ ASP-BA-BEAUTY-CBG-CKP-LHBANK-MONO-RS-S-SAPPE-U-UNIQ-WHA
16 มิ.ย. 2558

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ที่จะใช้คำนวณดัชนี SET50 SET100 และ SETHD ในช่วง 6 เดือนหลังของปี 58 (1 ก.ค.-31 ธ.ค.) โดยดัชนี SET50 มีหลักทรัพย์ใหม่ 7 หลักทรัพย์ ดัชนี SET100 มีหลักทรัพย์ใหม่ 13 หลักทรัพย์ และดัชนี SETHD มีหลักทรัพย์ใหม่ 4 หลักทรัพย์
โดยการคัดเลือกหลักทรัพย์ที่เป็นองค์ประกอบของดัชนี SET50 และ SET100 ในครั้งนี้ เป็นไปตามเกณฑ์ที่ปรับปรุงใหม่ ซึ่งเพิ่มเติมเกณฑ์พิจารณาสัดส่วนของจำนวนหุ้นที่มีการซื้อขายเทียบกับจำนวนหุ้นจดทะเบียนของบริษัทด้วย นอกเหนือจากการพิจารณามูลค่าหลักทรัพย์ตามราคาตลาด (market capitalization) การกระจายของผู้ถือหลักทรัพย์รายย่อย (free float) และมูลค่าซื้อขายของหลักทรัพย์เทียบกับค่าเฉลี่ยของตลาดโดยรวม ทั้งนี้ เพื่อให้มั่นใจว่าหุ้นในดัชนีมีสภาพคล่องและสามารถซื้อขายได้
สำหรับรายชื่อหลักทรัพย์ใหม่สำหรับดัชนี SET50 จำนวน 7 หลักทรัพย์ประกอบด้วย บริษัท การบินกรุงเทพ จำกัด (มหาชน) หรือ BA ,บริษัท รถไฟฟ้ากรุงเทพ จำกัด (มหาชน) หรือ BMCL , บริษัท คาราบาวกรุ๊ป จำกัด (มหาชน) หรือ CBG ,บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ,บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD ,บริษัท ทีพีไอ โพลีน จำกัด (มหาชน) หรือ TPIPL และ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA โดยหลักทรัพย์ทั้งหมดที่อยู่ในดัชนี SET50 มีมูลค่าหลักทรัพย์ตามราคาตลาดรวม 9.33 ล้านล้านบาท คิดเป็น 67% ของมูลค่าหลักทรัพย์ตามราคาตลาดรวมของตลาดหลักทรัพย์ฯ ณ สิ้นเดือน พ.ค.58
ส่วนดัชนี SET100 มีหลักทรัพย์ใหม่ 13 หลักทรัพย์ ได้แก่ บล.เอเซีย พลัส กรุ๊ป โฮลดิ้งส์ (ASP) บริษัท การบินกรุงเทพ จำกัด (มหาชน) หรือ BA บริษัท บิวตี้ คอมมูนิตี้ จำกัด (มหาชน) หรือ BEAUTY บริษัท คาราบาว กรุ๊ป จำกัด (มหาชน) หรือ CBG บริษัท ซีเค พาวเวอร์ จำกัด (มหาชน) หรือ CKP บริษัท แอล เอช ไฟแนนซ์เชียล กรุ๊ป จำกัด (มหาชน) หรือ LHBANK บริษัท โมโน เทคโนโลยี จำกัด (มหาชน) หรือ MONO บริษัท อาร์เอส จำกัด (มหาชน) หรือ RS บริษัท สิงห์ เอสเตท จำกัด (มหาชน) หรือ S บริษัท เซ็ปเป้ จำกัด (มหาชน) หรือ SAPPE บริษัท ยู ซิตี้ จำกัด (มหาชน) หรือ U บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA
โดยมูลค่าหลักทรัพย์ตามราคาตลาดรวมของหลักทรัพย์ทั้งหมดในดัชนี SET100 ณ สิ้นเดือนพฤษภาคม 2558 นั้นอยู่ที่ 10.38 ล้านล้านบาท คิดเป็น 74% ของมูลค่าหลักทรัพย์ตามราคาตลาดรวมของตลาดหลักทรัพย์ฯ
ขณะที่ SETHD มีหลักทรัพย์ใหม่ 4 หลักทรัพย์ ได้แก่ บล.เอเซีย พลัส กรุ๊ป โฮลดิ้งส์(ASP) บมจ.เจริญโภคภัณฑ์อาหาร (CPF) บมจ.ฮานา ไมโครอิเล็คโทรนิคส (HANA) และ บมจ.พฤกษา เรียลเอสเตท(PS)
ทั้งนี้ หลักทรัพย์ที่อยู่ในดัชนี SETHD มีอัตราผลตอบแทนเงินปันผลเฉลี่ย 4.12% สูงกว่าอัตราผลตอบแทนเงินปันผลของตลาดหลักทรัพย์ฯ โดยรวม ซึ่งมีค่าเฉลี่ยอยู่ที่ 2.60% สำหรับเดือน มี.ค.-พ.ค.58